"Smith and Rabbit Cuisine" เป็นร้านสไตล์โฮมเมด บรรยากาศเหมือนทานอาหารในบ้าน ร้านนี้เกิดจากความชื่นชอบการทำอาหารของคุณสมิท ขณะที่ไปศึกษาต่อที่ต่างประเทศ เมื่อกลับมาจึงร่วมกับคุณน้ากระต่าย มาเปิดร้านอาหาร โดยใช้บ้านบรรยากาศในสวนมาเปิดร้านอาหาร ซึ่งเจ้าของร้านเองเป็นหลานของอดีตดาราที่มีชื่อเสียงอย่าง ป๋า ส.อาสนจินดา เนื่องจากบรรยากาศร้านเป็นแบบสไตล์ในบ้าน เจ้าของร้านก็ทำหน้าที่ดูแล และบริการเองเป็นหลัก มีลูกจ้างช่วยบริการเพิ่มบ้าง
ส่วนใหญ่ร้านนี้ลูกค้าแน่นขนัด เนื่องจากเป็นลูกค้าประจำที่ชื่นชอบในรสชาติของอาหาร รวมถึงราคาที่ไม่แพง และบรรยากาศแบบเป็นกันเอง เรียกว่าถ้าจะมาทานร้านนี้แนะนำให้โทรจองที่นั่งล่วงหน้าก่อนจะดีกว่าค่ะ

ช่วงหลังร้านเริ่มมีลูกค้าหนาแน่น จึงได้สร้างร้านโซนด้านหน้าเพิ่ม เป็นโซนร้านกาแฟตกแต่งแบบน่ารัก เป็นร้านกระจกสีขาว มีเพิ่มพวกเมนูเค้ก และเครื่องดื่มเพิ่มมา ของหวานผลิตวันต่อวัน ถ้ามาช้าอาจหมดได้ ของหวานรสเด็ดอย่างเค้กชาไทย นอกจากนี้ยังมีบัวลอยน้ำกระทิสุดอร่อย กระทิหอมมันสดใหม่ หรือเมนูของหวานอย่างแพนเค้กเนื้อนุ่มโรยด้วยซอสชอคโกแลตและไอศกรีมชอคโกแลตอร่อยอย่าบอกใคร ของหวานที่แนะนำทั้ง 3 เมนูนี้ต้องบอกว่ายกให้ 5 ดาวเลย

นอกจากเมนูของหวานที่แนะนำไป ยังมีเมนูของคาว ที่เป็นพระเอกของร้านอย่างสปาเกตตี้เบค่อน (85 บาท) เรียกได้ว่าถ้าใครมาร้านนี้ไม่สั่งเมนูนี้ถือว่าพลาด สังเกตได้จากลูกค้าต้องสั่งกันทุกโต๊ะ เส้นสปาเกตตี้ผัดกับน้ำมันมะกอก พริกแห้ง และกระเทียมสด ผัดรสชาติสไตล์แบบรสเผ็ดหน่อยถูกปากคนไทย คู่กับเบคอน

อีกเมนูที่ไม่ควรพลาดเช่นกัน คือสปาเกตตี้ผัดแหนม จานนี้จะออกรสเค็ม เผ็ดจัดกว่าจานแรก เข้ากับแหนมรสเปรี้ยวๆนำ แซ่บถึงใจ ถ้าใครชอบแนวนี้รับรองไม่ผิดหวัง 5 ดาวอีกเช่นเคย

ซีซาร์สลัด (139 บาท) น้ำซีซาร์สลัดร้านนี้มีรสเป็นเอกลักษณ์ไม่เหมือนใคร โรยด้วยขนมปังกรอบ เบค่อนกรอบ และไข่ต้ม ผักสด ใครๆ ลองเป็นต้องชมเมนูนี้เกือบทุกราย ไม่พลาดที่จะได้ 5 ดาว

รักต่างแดน เบคอนห่อแหนมทอดกรอบ ทานคู่กับซอสพริกศรีราชา เข้ากันได้ดี ด้วยความเปรี้ยวของแหนมคู่กับเบคอนทอด

ขนมปังกระเทียม เสิรฟ์คู่หอยลายผัดเนย (89 บาท) ห้ามพลาดอีกเช่นกัน ขนมปังทาเนยกระเทียม โรยด้วยชีส อบกรอบหอมเนย เรียกว่าเป็นสุดยอมขนมปังกระเทียม ทานคู่กับหอยลายผัดเนย ทานคู่กันลงตัวสุด ๆ ให้ 5 ดาวเลย

เสต็กแซลมอน (169 บาท) แซลมอนชิ้นโต สดใหม่ ย่างสุกเค็มกำลังดี ทานคู่กับน้ำจิ้มรสเด็ดของร้าน

เมนูใหม่อย่างวุ้นเส้นหม้อดินทะเล มีทั้งกุ้ง ปลาหมึก อบกับวุ้นเส้นเคล้าเครื่องเทศ วุ้นเส้นเหนียวนุ่มรสชาติลงตัวหอมกลิ่นเครื่องเทศ กุ้งและปลาหมึกจิ้มกับน้ำจิ้มซีฟู๊ด เคี้ยวเพลิน

สำหรับเครื่องดื่มที่พลาดไม่ได้ แดงมะนาวโซดา (45 บาท) หอมกลิ่นมะนาวสดเปรี้ยวซ่าชื่นใจ

ร้านนี้ยังมีเมนูทั้งคาวหวานให้เลือกอีกมากมาย เรียกว่าสั่งเมนูไหนมาก็ไม่ผิดหวัง ถ้าใครอยากชิมอาหารสไตล์โฮมเมด รสชาติอร่อย ราคาเป็นมิตร บรรยากาศเหมือนทานอาหารที่บ้านแล้วหล่ะก็ "Smith and Rabbit Cuisine" รอให้มาลองชิมกันอย่าลืมนะคะ โทรสำรองที่นั่งล่วงหน้ากันด้วย